Tot luni seară, procurorii anticorupţie au emis ordonanţe de reţinere pentru 24 de ore şi pe numele a doi ofiţeri de la Poliţia Rutieră Timiş, Cosmin Bledea şi Vasilică Gârbaci, cei doi fiind acuzaţi de luare de mită pentru că ar fi oferit bani pentru a fi avansaţi în grad, transmite corespondentul MEDIAFAX.

Şi cei doi ofiţeri urmează să fie duşi în arestul Poliţiei Judeţene Timiş.

Toţi cei cinci reţinuţi urmează ca, în cursul zilei de marţi, să fie prezentaţi instanţei cu propunerea de arestare preventivă.

La ora transmiterii acestei ştiri, procurorii DNA Timişoara îi audiază pe alţi patru poliţişti de la Serviciul Rutier Timiş, aduşi în acest scop luni seară, în faţa procurorilor, totodată fiind în continuare audiat în acest caz şeful Serviciului Circulaţie Rutieră Timiş, Marcel Crăciunescu.

Luni seară, au mai fost reţinuţi pentru 24 de ore şeful Inspectoratului de Poliţie al Judeţului Timiş, Sorin Muntean, şi adjunctul său, Florin Bolbos, sub acuzaţia de abuz în serviciu, într-un dosar vizând fapte de corupţie comise în perioada 2013 - 2014.

Sorin Muntean, Florin Bolbos, Teodor Pavel şi cei doi ofiţeri de la Poliţia Rutieră au fost audiaţi, luni seară, alături de alte persoane, între care şeful Serviciului Circulaţie Rutieră Timiş, Marcel Crăciunescu, şi doi ofiţeri de la Serviciul Rutier de către procurorii DNA, după ce, în cursul zilei, timp ce aproximativ zece ore, au avut loc percheziţii în Timiş şi Arad, la instituţii publice, sediile unor societăţi comerciale şi la domiciliile unor persoane, într-un dosar care ar viza infracţiuni de corupţie şi asimilate celor de corupţie comise în perioada 2013 - 2014, cercetările fiind făcute pentru trafic de influenţă, abuz în serviciu şi şantaj.

Surse judiciare au declarat pentru corespondentul MEDIAFAX că percheziţiile au fost făcute la IPJ Timiş, Serviciul Circulaţie Rutieră, Poliţia oraşului Recaş, Primăria Recaş şi Poliţia Locală din cadrul Primăriei Recaş, precum şi Secţia de Poliţie Autostrăzi - Biroul de Poliţie Autostrada A1 Deva - Nădlac. Percheziţii au avut loc şi la locuinţa şefului Serviciului Circulaţie Rutieră Timiş, Marcel Crăciunescu, din satul Ghiroda, precum şi la locuinţa părinţilor acestuia, din Timişoara.

Potrivit unor surse din rândul anchetatorilor, primarul din Recaş, Teodor Pavel, ar fi intervenit pe lângă şefi de Poliţie pentru a interzice controalele rutiere pe anumite sectoare drumuri. El ar fi făcut aceste intervenţii pentru ca cetăţenii sa nu fie sancţionaţi în perioada campaniei electorale prezidenţiale.

Potrivit unor documente ale anchetatorilor obţinute de MEDIAFAX, unor poliţişti din cadrul Poliţiei Recaş li s-a cerut să nu îşi îndeplinească atribuţiile de serviciu de către unii şefi care le-au interzis lucrătorilor din cadrul compartimentului rutier Recaş efectuarea de controale şi acţiuni pe linie de poliţie rutieră pe drumul comunal DC 147, drumul judeţean DJ 609E, precum şi pe străzile din localităţile aflate pe raza de competenţă a Poliţiei oraşului Recaş.

Motivul invocat ar fi fost că primarul din Recaş, Teodor Pavel, nu doreşte să mai fie sancţionaţi cetăţenii oraşului Recaş, mai ales în perioada campaniei electorale prezidenţiale.

În aceleaşi documente ale anchetatorilor se precizează că poliţiştii care nu se conformau acestei dispoziţii erau mutaţi în alte posturi sau le erau desfiinţate posturile, iar pentru a-şi îndeplini scopul primarul acţiona şi pe linie politică, apelând la omul de afaceri Gelu Milutinovici şi la reprezentanţi ai Prefecturii Timiş.

De altfel, surse judiciare spun că un poliţist de la Recaş ar fi fost mutat abuziv la Poliţia Lugoj.

Totodată, primarul Teodor Pavel ar fi apelat la o parte dintre instituţiile localităţii şi ale judeţului Timiş pentru îndepărtarea poliţiştilor din cadrul Postului de Poliţie Recaş au sancţionat persoane din anturajul său, potrivit unor documente ale procurorilor.

Sursele citate mai spuneau că şefi din Poliţie ar fi luat mită sub formă de anvelope pentru autoturisme, pentru avansări în grad, avansările fiind făcute la 1 decembrie 2014.

Toate persoanele conduse la DNA Timişoara, inclusiv cele care au dat declaraţii în calitate de martor, au declarat că nu ştiu pentru ce sunt audiate sau cercetate.

Conform surselor citate, în anchetă ar mai fi vizaţi şeful Serviciului Circulaţie Rutieră Timiş, Marcel Crăciunescu, prefectul judeţului Timiş, Eugen Dogariu, şi omul de afaceri Gelu Milutinovici, soţul directoarei DGASPC Timiş, Valentina Emilia Milutinovici, care este şi preşedintele Organizaţiei de Femei a PSD Timiş.

Contactat de corespondentul MEDIAFAX, prefectul Eugen Dogariu a spus că nu ştie nimic despre ancheta DNA, aflând din presă că se fac mai multe percheziţii la instituţii publice din Timişoara.

În cursul după-amiezii, au fost duşi la audieri comisarul şef Claudiu Chebici, şeful Poliţiei municipiului Lugoj, şi comisarul şef Marius Rad, şeful Poliţiei Rutiere Lugoj, surse judiciare afirmând că aceştia sunt audiaţi în calitate de martori. După aproximativ două ore, Claudiu Chebici a părăsit sediul DNA, spunând că a dat declaraţii în calitate de martor, dar refuzând să facă declaraţii.

Comisarul şef Sorin Muntean conduce Inspectoratul Judeţean de Poliţie Timiş din octombrie 2012, fiind numit interimar printr-un ordin al ministrului Mircea Duşă. În luna martie 2013, el a fost numit pe acest post în urma unui concurs. Comisarul şef Sorin Muntean are 45 de ani şi este născut în localitatea Chişineu Criş, judeţul Arad. Lucrează de peste 20 de ani în Poliţie şi este ofiţer specialist I.

Comisarul şef Florin Bolbos este adjunctul şefului IPJ Timiş din anul 2010, funcţia fiind obţinută în urma unui concurs. El are 41 de ani şi este din localitatea Pişchia din judeţul Timiş. Anterior, a condus serviciul Poliţiei Rutiere Timiş, iar în Poliţie lucrează din 1995.

Marcel Crăciunescu se află la conducerea Serviciului Circulaţiei Rutiere Timiş din anul 2012, iar soţia acestuia, Gabriela Crăciunescu, este consilier judeţean PSD.

Eugen Dogariu, în vârstă de 38 de ani, este prefect al judeţului Timiş din mai 2012, după ce în perioada august 2010 - mai 2012 a fost şeful Biroului audit şi control intern la SC Drumuri Municipale SA. El a lucrat pentru câteva luni şi la Casa Judeţeană de Asigurări de Sănătate Timiş, iar în perioada martie 2009 - februarie 2010 a fost subprefect.

Eugen Dogariu este un apropiat al ministrului Comunicaţiilor, Sorin Grindeanu (PSD), care a fost viceprimar al Timişoarei. În trecut, Dogariu a fost secretar de stat în Ministerul Comunicaţiilor, dar şi secretar de stat în relaţia cu Parlamentul, Sindicatele şi Patronatul.

Primarul din Recaş, Teodor Pavel, se află la primul mandat, fiind ales din partea PNL. În septembrie 2014, el a trecut de la PNL la PSD, în baza OUG care a permis migraţia aleşilor locali fără a-şi pierde mandatul.